google/wiki40b huggingface dataset:
Grønn trøye (Tour de France)

Grønn trøye (fr. maillot vert) bæres av den som leder poengkonkurransen i Tour de France. Trøya ble introdusert i 1953. 
Poengkonkurransen står vanligvis mellom de beste spurterne. Poeng deles ut ved målgang og ved spurter underveis. I mål fordeles poengene blant de første rytterne i forhold til hvilken type etappe det er, blant annet avhengig av hvor stor sannsynlighet det er for at etappen avsluttes med massespurt.
Digital Audio Tape

Digital Audio Tape (DAT) er et opptaksmedium som brukes til å lagre digital informasjon, ofte musikk. Formatet ble utviklet av Sony på midten av 1980-tallet. Det tok likevel flere år før avspillere med opptaksfunksjon ble sluppet på markedet, fordi musikkindustrien, med RIAA i spissen, truet med å saksøke alle som gjorde dette. Bakgrunnen var at industrien fryktet at muligheten for å kunne lage perfekte kopier av utgivelser ville ødelegge for det regulære salget. I 1992 hadde partene kommet frem til et kompromiss, og slapp DAT-spillere med et system for digital rettighetsadministrasjon (DRM) kalt SCMS, som skulle hindre seriekopiering. I praksis var formatet allerede utkonkurrert av CD-teknologien, som både var uten DRM-system og allerede integrert i de fleste PC-er på markedet.
Ifølge en online nyhetstjeneste annonserte Sony i november 2005 at de ville stanse eksporten av DAT-opptakere.
Kulturfront (tidsskrift)

Kulturfront var et tidsskrift om økonomi, politikk og kultur. Det ble utgitt i årene 1941-44, med redaksjonen i Stockholm. Redaksjonen bestod av C.H. Hermansson (ansvarlig utgiver), Eskil Bergen, Mats Lindell og Harald Rubinstein. Øvrige medarbeidere var blant andre Erik Blomberg, Adolf Hallman, Josef Kjellgren, Sten Kruse, Arnold Ljungdahl, Victor Svanberg og John Takman. Kulturfront var et tidsskrift som ifølge programerklæringen i første nummeret ble utgitt «av en gruppe intellektuelle. Formålet med Kulturfront er å samle og utgjøre et organ for ulike grupper av antinazistisk innstilte».
Sprøyte

Record- eller Luer-lock-standarder

Det finnes to forskjellige standarder for målene på overgangen mellom sprøyte og kanyle. Tidligere var Record-standarden vanlig. I mange år har de fleste helseinstitusjoner bare brukt utstyr med Luer-standarden eller den nyere standarden Luer-Lock. I tillegg til sprøyter og kanyler brukes standarden også på overgangen mellom infusjonssett, venekateter og andre infusjonsanordninger.
Inca pulverulenta

Utseende

En nokså stor, langbeint, rødbrun til svart gullbasse. Hannen hos denne arten har et par skrått utoverrettede horn på hodet, hos hunnen er pannen er noe utvidet med en påfallende dusk av oransje hår.

Levevis

Larvene lever i morkent treverk eller hule trær, utviklingen tar gjerne flere år. De voksne billene kommer til sevje som siver ut fra trær, og eter også råtnende frukt.

Utbredelse

Arten er utbredt i Brasil og Argentina.
Rauma historielag

Rauma historielag er et historielag for Rauma kommune i Møre og Romsdal.
Historielaget ble stiftet i 2008. Historielagets leder er fra 2011 Eirik Hoem.
Chongpyong

Administrativ inndeling

Fylket er delt inn i en ŭp (småby), to rodongjagu (arbeiderdistrikt) og 42 ri (landsby).
Palmaris

Utseende

Middelsstore, brune sommerfugler. Oversiden kan være ensfarget mørkbrun, eller ha større eller mindre hvite felter. Tilsynelatende er det stor variasjon innen artene.

Utbredelse

Slekten er utbredt i det sørlige Sør-Amerika der den er kjent fra Bolivia, Argentina og Chile.
Rutebilene Farmand

Rutebilene Farmand A/L var et rutebilselskap som trafikkerte Tønsberg-distriktet fram til 1996 da selskapet ble kjøpt opp av Norgesbuss.

Historikk

I 1939 ble bussrutene i Tønsbergdistriktet, bortsett fra Nøtterøy og Tjøme, slått sammen til Rutebilene Farmand A/L. Selskapet hadde base på Stoltenberggatens rutebilstasjon som hadde blitt tatt i bruk i 1926. Rutebilene Farmand omfattet 30 rutekonsesjoner med 36 vogner og 40 sjåfører og ble nå et av de største rutebilselskapene i landet.
Mange av bussene til Rutebilene Farmand var levert av Vestfold Bil & Karosseri (VBK) i Horten.
Rutebilene Farmand var på 1990-tallet aktivt med i omstruktureringen av norsk busstrafikk. I 1993 ble selskapet medeier i Norgesbuss sammen med flere større busselskaper. I mars 1996 overtok Norgesbuss alle aksjene i Farmand, og selskapet opphørte etter hvert som egen selskap. Det inngikk etter hvert i det som ble kalt Norgesbuss Vestfold.
Avispapir

Anvendelse

Ca 80 % av avispapirproduksjonen går til avisproduksjon de resterende ca. 20 % går til trykksaker som ukeaviser, flyveblader, reklame og lignende.
Verdens totale produksjon av avispapir var i 2006 ca. 37,2 millioner tonn. Dette var en reduksjon fra 2000 med 1,6 %.
Forbruket av avispapir var i 2006 fordelt på 35 % i Asia, 26 % i Nord-Amerika og 25 % i Vest-Europa. Latin-Amerika og Øst-Europa sto for ca. 5 % hver, mens Oseania og Afrika kun sto for en mindre mengde av forbruket.

Produksjon

Avispapir blir vanligvis lagd av mekaniske papirmasser eller returfiber. Det ferdige papiret blir levert på ruller til trykkeriet.
Spirit – Hingsten fra Cimarron

Handling

Spirit ble oppvokst i flokken sin sammen med andre hester. En dag Spirit løp ut på eventyr, ble han fanget av cowboyer som tok ham med bort fra paradiset og flokken. Han måtte finne en måte å komme seg hjem igjen. I den actionfylte reisen hans møter han den vakre hoppa Rain og en indianer Little Creek.
Metallbinding

Metallbindinger er en kjemisk binding mellom metallatomer. Metallatomene deler alle elektronene mellom seg og det er det som gir dem de karakteristiske egenskapene. Metallbindinger ble oppdaget av Frederick Louise i 1922. Atomene ligger lagvis, pakket som kuler. Metallatomene avgir e⁻¹ til en mobil elektronsky som omslutter atomene (elektronene er delokalisert).
Metallbinding, betegnelse på en kjemisk binding mellom metallatomer, i metaller, legeringer og intermetalliske forbindelser. Metallbindinger oppstår mellom atomer med lav elektronegativitet, og beskrives populært som en elektronsky som ligger mellom positivt ladde metallioner. I denne beskrivelsen er den kjemiske bindingen ikke mellom atomene, men de positive metallatomene tiltrekkes av den negativt ladde skyen. En viktig konsekvens er at man kan forskyve metallatomene i forhold til hverandre uten å svekke bindingene, hvilket medfører at metaller kan deformeres uten å miste sin styrke.

Generelt

Metallatomene gir fra seg alle valenselektronene og putter dem i en felles «pott». Alle valenselektronene er felles. Elektronene er ikke bundet til kjernen, men flyter fritt rundt metallionene. De flyter mest rundt i ytterkantene, det er få elektroner innerst i metallet.
I et metall ligger atomene side om side, oppå hverandre og parallelt skrått ovenfor hverandre, i tilsynelatende uendelig lange rekker. Metallene har lav ioniseringsenergi, det vil si energien det kreves for å fjerne elektroner, og derfor har metaller den egenskapen at mange atomer kan dele de ytterste elektronene.
Hvitkantet glansfly

Utseende

Et forholdsvis lite (vingespenn 23 – 26 mm)og slankt, mørkgrått nattfly med brede vinger. Kroppen er grå, bakkroppen med en rekke av svarte flekker langs ryggen. Forvingen er brunsvart, den ytterste og bakerste delen skinnende hvit. Ved framkanten er den hvite fargen redusert til en smal siksak-stripe. Nyremerket midt i vingen er vanligvis lysgrått og tydelig. Bakvingen er lyst brungrå og litt silkeaktig.

Levevis

Arten kan finnes på enger og på lysninger i skogen. Larvene lever på gressene blåtopp (Molinia caerulea) og lundgrønnaks (Brachypodium sylvaticum) og kan finnes mellom juli og september. Arten overvintrer som en puppe i bakken. De voksne sommerfuglene flyr i juni – juli.

Utbredelse

Den finnes i Europa, bortsett fra lengst i nord, og videre østover til Japan. I Norge synes den være meget sjelden. Det er funnet enkelt-eksemplarer på seks ulike lokaliteter fra Sørum i Akershus i øst til Kristiansand i vest. Man kjenner altså ingen norske bestander av denne arten.
Rachel Daly

Landslag

Daly ble tatt ut på Englands juniorlandslag for første gang som U-15-spiller, og har spilt på nivå opp til U-23. Hun ble deretter tatt ut til VM for under-17-spillere på New Zealand, hvor England ble nummer fire.
Daly ble tatt ut til å trene med seniorlandslaget for første gang i desember 2013, etter at Mark Sampson tok over for Hope Powell som landslagstrener. Hun spilte sin første landskamp i juni 2016, hvor hun scoret ett mål da England slo Serbia 7–0 i kvalifiseringen til EM 2017. Daly ble ikke tatt ut til troppen som spilte i EM-sluttspillet.
Arlene Golonka

Tidlige år

Golonka ble født i Chicago i 1936 og er av polsk avstamning. Hun begynte sin spillekarriere tidlig i tenårene. Hun ble profesjonell skuespiller i et omreisende sommer-teater. Etter studier ved det prestisjefylte Goodman Theatre i hjembyen, Chicago, fant hun veien til New York City hvor hun fortsatte sine studier, nå under Lee Strasberg, Sanford Meisner og Uta Hagen.

Karriere

Som medlem av The Actors Studio, opptrådte hun i sin første store produksjon; The Night Circus med Ben Gazzara i Shubert Theater, New Haven, Connecticut, den 17. november 1958. Etter en uke med prøver ble stykket flyttet til Broadway 2. desember 1958, men tatt av plakaten etter bare syv forestillinger.
Tross dette tilbakeslaget fortsatte hun å arbeide med andre stykker, som Take Me Along med Jackie Gleason, Walter Pidgeon og Robert Morse (tittelen med 448 oppsetninger fra sent 1959 til sent 1960), Neil Simons første Broadway stykke, Come Blow Your Horn,som gikk 677 ganger fra februar 1961 til oktober 1962, og One Flew Over the Cuckoo's Nest, med Kirk Douglas fra november 1963 til januar 1964. Golonka opptrådte i to andre Broadway spill fra 1965 til 1966, og hadde også roller i filmer produsert i New York City området.
Golonka spilte inn et album som ble godt mottatt, et album kalt You Don't Have to be Jewish i 1965. Da etterfølgeren skulle spilles inn; When You're in Love the Whole World is Jewish, var hun ikke tilgjengelig, men oppmuntret sin romkamerat, den spirende skuespilleren Valerie Harper til opptaksprøve for å ta hennes plass. I 1967 flyttet Golonka til Los Angeles for å prøve seg i fjernsyn. Hun gjorde utallige TV-opptredener i serier som Car 54, Where Are You?, Get Smart, The Flying Nun, I Spy, That Girl, The Mary Tyler Moore Show, M*A*S*H, All in the Family, Cannon, Maude, The Andy Griffith Show, Alice, The Rockford Files, One Day at a Time, The San Pedro Beach Bums, Taxi, Murder, She Wrote, The King of Queens, Valerie og Matlock, blant andre.
Hun opptrådte regelmessig i tegnefilmer, bl. a  Speed Buggy, hun gav stemme til «Debbie», men hadde også rolle i den kortlevde TV serien Joe and Valerie. Hun har også bidratt med stemmen sin i andre animasjoner, inklusive The New Yogi Bear Show, Capitol Critters, Yogi's Treasure Hunt og The New Scooby-Doo Movies. Golonka har også hatt støtteroller i om lag 30 filmer, inklusive Harvey Middleman, Fireman (1965), Penelope (1966), The Busy Body (1967), Welcome to Hard Times (1967), Hang 'Em High (1968), Airport '77 (1977), The In-Laws (1979), Love At First Bite (1980),The Last Married Couple in America (1980),  My Tutor (1983), The End of Innocence (1990) og A Family Affair (2001). Senere i sin karriere begynte hun å undervise i teater og skuespill.
Jack Dalton (band)

Jack Dalton er et norsk hardcoreband fra Oslo. 
Bandet vant 4. februar 2010 Zoom Urørt.
Som vinner av Zoom Urørt-finalen, la bandet ut på en landsdekkende turné sammen med Urørt-vinneren The Pink Robots, som startet under by:Larm februar 2010. I februar 2010 slapp bandet  bandet sin debutplate Never mute noise, just turn down sleep. Bandet består av Jimmy Nymoen (vokal/gitar), Tom Andre Hånsnar (bass), Frederik Otello (gitar) og Bjarne Lutnæs Olafsen (slagverk). Navnet på bandet er tatt fra TV-serien MacGyver, der Jack Dalton er en venn som stadig bringer MacGyver i trøbbel.
Filadelfia Odda

Filadelfia Odda er en menighet i Pinsebevegelsen i Norge. Møtelokalet ligger i Røldalsveien 65 i Odda.
Bergens Teatermuseum

Bergens Teatermuseum var en stiftelse som ble grunnlagt i 1919 og avviklet i 1998.
Museet ble etablert i Komediehuset på Engen i Bergen. Rekvisitter og arkivalia fra Ole Bulls Det norske Theater dannet utgangspunktet for gjenstandssamlingen. Etter en litt tilfeldig start i 1909 ble Stiftelsen Bergens Teatermuseum etablert i 1919. I 1909 ble nybygget til Den Nationale Scene innviet, og også de historiske teaterminnene fulgte med på flyttelasset. 
Det var Den Nationale Scenes vaktmester Sigvald Johannessen som tok initiativet til å vise frem teaterets historiske gjenstander i teaterets lille prøvesal. Johannessen ble etter hvert museets første intendant. Han hadde selv bygget opp sin egen samling av teatereffekter som utgjorde hoveddelen av museets gjenstander i den tidlige perioden.
Den Nationale Scene hadde i 1909 forlatt sitt tidligere tilholdssted Komediehuset på Engen for å flytte inn i sitt nye teaterbygg. Men i 1921 flyttet Bergens Teatermuseum tilbake til Komediehuset.
Mye av Teatermuseets samling gikk tapt da Komediehuset ble truffet av bomber fra britiske bombefly i 1944, men endel hadde allerede blitt bragt i sikkerhet annetsteds. Imidlertid ble både Sigvald Johannessen og hans kone drept under bombeangrepet.
I 1964 sørget Gustav Brosing for at gjenstandene ble stilt ut på Manufakturhuset i Bergen. Først i 1980 fikk museet på nytt sine egne lokaler, da det flyttet inn i en patrisiervilla på adressen Villaveien 5. I samme hus holdt Teaterarkivet og Teatervitenskapelig institutt til. Bergens Teatermuseeum hadde på dette tidspunktet Knut Nygaard som daglig leder. I 1982 ble han etterfulgt av Kari Gaarder Losnedahl.

Museet lukker dørene

Sommeren 1998 lukket teatermuseet dørene for godt, og de over 6000 gjenstandene i samlingen ble overført til Universitetet i Bergens kulturhistoriske samlinger, en del av Bergen Museum. Disse gjenstandene ble digitalisert i 2008, og flyttet til et ombygget tilfluktsrom i universitetets realfagsbygg, slik at de skulle være sikkert oppbevart.
Dødsbo

Et dødsbo er alt en død person etterlater seg av formue og gjeld. Dødsboet vil være et eget rettssubjekt, som det frem til arven er fordelt vil kunne bli reist og mottatt søksmål mot på arvingenes vegne vedrørende rettigheter og forpliktelser som påhvilte den avdøde. Dødsboet vil imidlertid bare eksistere frem til skiftet er gjennomført.
Georgetown gasskraftverk

Georgetown gasskraftverk er et varmekraftverk i Marion County, i delstaten Indiana i det østlige USA. Anlegget har en installert produksjonskapasitet på 370 MW fordelt på 4 turbiner med effekt på 73 – 100 MW hver, avhengig av sesong. Operatør er energiselskapet Indianapolis Power & Light Co LLC. 
Det stod ferdig utbygd i 2000. Brenselkilden er naturgass.
Dasyerrus

Utseende

En liten, gråbrun trebukk. Oversiden er fint hårete. Antennene er omtrent så lange som kroppen, pronotum tønneformet uten tenner på sidene, dekkvingene litt hvelvede og rundede.

Levevis

Disse billene har larver som lever i død ved.

Utbredelse

Arten lever på Timor.
Demophoo

Utseende

En middelsstor, tettbygd, lysgrå trebukk med tallrike små, blankt svarte knøler. Kroppen er ganske kort og bred. Antennene er lengre enn kroppen, det andre, tredje og fjerde leddet med en innoverrettet tann i spissen. Det første leddet er tykt og klubbeformet, det femte og utover ganske tynne. Pronotum er mye bredere enn langt, med en litt spiss knøl på hver side men uten utstående tann.

Utbredelse

Arten er utbredt i det sørøstlige Brasil.
Kristine Cathrine Ploug

Liv

Kristine Cathrine Altenburg ble døpt 17. september 1760 i Holla. Foreldrene var sagbruksforvalter Diderik Altenburg (1719–1766) og Marichen Johansdatter Barth (1737–1769). Foreldrene ble gift 20. mars 1760 på Ulefoss, men begge døde tidlig. Moren ble gift i 1767 i andre ekteskap med (Fredrich) Engebreth Christopher Blom Bertelsen Bomhoff.
16. april 1790 ble Kristine Cathrine Altenburg gift med Claus Plum Ploug. De fikk tre barn, før han døde i 1799, 38 år gammel. Etter dette flyttet hun inn hos sin bror Johan Andreas Altenburg i Skien, og barna Diderich (f. 1790) og Ane Marichen (f. 1791) ble plassert hos slektninger. Etterhvert overtok niesen Marichen Altenburg og hennes mann Knud Ibsen Altenburg-familiens eiendommer, og faster Ploug fulgte med på lasset. Mot slutten av livet bodde hun med Ibsen-familien på Venstøp, og døde der i 1837, 77 år gammel.
Kristine Cathrine Ploug ble i Altenburg-familien og Ibsen-familien kalt faster Ploug (faster, «fars søster», betyr tante), ettersom hun var Marichen Altenburgs tante.

Faster Ploug i Ibsens diktning

Ifølge Oskar Mosfjelds kilder var faster Ploug en original. Hun skal ha sovet med hatt i sengen og stadig sagt at kjæresten, en kaptein fra byen, stod utenfor og ventet på henne. Barna skulle etter sigende være redd henne fordi hun sa og gjorde så mye rart. Hun skal visstnok ha båret kallenavnet «Rottejomfruen».
I ettertid har det blitt slått fast at faster Ploug sannsynligvis var aldersdement. Uansett har hun vært en person i Henriks nærhet som har gjort et sterkt inntrykk med sin annerledeshet og slik gitt næring til barnets fantasi. Mosfjeld og andre peker på likheten mellom faster Ploug og Rottejomfruen i Lille Eyolf. Henrik Ibsen har også selv innrømmet at denne figuren er inspirert av hans gamle faster Ploug.
Også i flere andre Ibsenstykker er det mulig å se forbindelser til Ibsens grandtante. Faster Ploug skal for eksempel ha gått og ventet på sin gamlekjæreste, en sjøkaptein som reiste fra henne for lenge siden og som lovet å komme tilbake, ikke ulikt Elida Wangel i Fruen fra havet. Disse to planla å lage et "sjømannshjem" sammen, som også Snekker Engstrand i Gengangere planlegger.

Faster Ploug i dramatikk

Faster Ploug har blitt portrettert i teaterstykket Rotte på loftet av Joakim Fink Graasvold. Dette handler om et møte mellom 12 år gamle Henrik Ibsen og Faster Ploug på Mørkeloftet på Venstøp. Stykket hadde premiere i mai 2005, og her ble faster Ploug spilt av Cecilie Graasvold.
I fjernsynsserien En udødelig mann ble faster Ploug spilt av Wenche Foss.
GLFW

GLFW er et lettvekts programvarebibliotek for bruk med OpenGL. Det tilbyr programmerere muligheten til å skape og håndtere vinduer og OpenGL kontektster, så vel som å motta input fra joystick, tastatur, datamus og clipboard.
GLFW ble laget for Linux og FreeBSD, men finnes også i versjoner for Windows og Mac OS X. Fra og med versjon 3.1 har det eksperimentell støtte for Wayland og Mir.
GLFW er skrevet i programmeringsspråket C og er en fri og åpen programvare.
Hammarbyslussen

Hammarbyslussen (også skrevet Hammarby sluss) er en sluse mellom Årstaviken i Mälaren og Hammarby sjö, som er en del av Østersjøen. Hammarbyslussen ble bygd som en del av Hammarbyleden på midten av 1920-tallet og ble innviet i 1930. Hammarbyleden ble vedtatt i 1914 og ble et stort infrastrukturprosjekt i Sør-Stockholm. I prosjektet inngikk foruten Hammarby sluss tre klaffebruer: Danviksbron (innviet 1922), Skansbron (innviet 1925) og Liljeholmsbron (innviet 1928), i tillegg til høybrua Årstabron over Årsta holmar (innviet 1929), samt Danvikskanalen (innviet 1930).
Slusekammeret mål er: Lengde 115,00 meter, bredde 17,40 meter og dybde over slusetersklene er 6,29 meter, og seilingshøyden under Skansbron er 10,4 meter når den er stengt.
Hammarbyslussen krysses av tre bruer - Skansbron, Skanstullsbron og Johanneshovsbron.
Biraidion

Utseende

En middelsstor, slank, brunsvart trebukk, mesteparten av kroppen kledt med lys bestøvning. Antennene er betydelig lengre enn kroppen, lysbrune. Pronotum er lengre enn bredt, sylindrisk. Dekkvingene er jevnbrede med en gul flekk på hver vinge, bakerst avrundede, beina middels lange med svakt fortykkede lår.

Utbredelse

Arten er kjent fra Bolivia.
Høvding

En høvding er en leder for en stamme, en ætt eller et hierarkisk oppbygd samfunn av slektsgrupper, for eksempel blant indianere eller vikinger. Høvdinger ble ofte begravet sammen med skatter og verdifullt utstyr som gull, smykker og våpen.
Ordet høvding henger etymologisk sammen med det norrøne ordet for «hode». En høvding kunne være både en politisk og en religiøs leder for en samfunns- eller slektsgruppe.

I Norge

I Norge begynte samfunn styrt av høvdinger å vokse frem i yngre steinalder. Dette hang sammen med utviklingen av jordbruket, som førte til et mer hierarkisk samfunn. Bronsealderen har tradisjonelt vært sett på som en periode med stor sosial ulikhet, basert på de rike, velbevarte gravfunnene fra denne perioden. Slike funn bekrefter også at norske høvdinger hadde kontakt med resten av Europa. Mange av gjenstandene som er funnet i gravhaugene, er laget på kontinentet, for eksempel Blindheimsverdet.
Høvdinger kunne i vikingtida også kalles herse, antakelig avledet av hær, flokk. Betegnelsen ble særlig brukt om en høvding uten et nærmere kjent maktområde. Ved inngangen til vikingtiden var det høvdingene som hadde makten. Trolig fantes det rundt 20 større og 60-70 mindre høvdingdømmer i Norge. Disse ble etterhvert nedkjempet under rikssamlingen.
Jean Gabin

Tidlig liv

Jean Gabins foreldre var kaféunderholdere. 14 år gammel forlot han skolen og begynte som kroppsarbeider men gikk etter hvert i foreldrenes fotspor. Han debuterte som 19-åring som danser ved Folies-Bergère i Paris og fikk fort biroller i en rekke varietéer. Når han vendte tilbake til Folies-Bergère for å spille mot den kjente sangeren og danserinnen Mistinguett noen år senere var han allerede en erfaren skuespiller.

Film-debut

I 1928 gjorde han sin filmdebut og spilte i de to stumfilmene Ohé! Les valises og Les lions. Hans første lydfilm var Chacun sa chance (1930) for filmselskapet Pathé Frères. I løpet av de neste fire årene hadde han biroller i over et dusin filmer for regissører som Anatole Litvak, Georg W. Pabst og Maurice Tourneur. Det første gjennombruddet fikk han i 1934 i nybygger-dramaet Pionérer regissert av Julien Duvivier.

Gjennombrudd

Han fikk så hovedrollen i krigsfilmen Legionærer! – Spania har leiet dere til å dø! (1936) som også ble meget populær blant publikum og brakte ham oppmerksomhet. Det neste året samarbeidet han igjen med Duvivier i Pépé fra Marseille som ble hans store gjennombrudd. Han hadde også hovedrollen i Den store illusjon, en antikrigsfilm satt til 1. verdenskrig som ble en enorm internasjonal suksess og ble vist flere måneder sammenhengende i en rekke kinoer over hele verden. Denne ble etterfulgt av et annet viktig verk av Renoir, Menneskedyret, en mørk deterministisk tragedie med Émile Zolas roman som forelegg, hvor han spilte mot Simone Simon. Han hadde også hoverdrollen i Tåkekaien, en av Marcel Carnés største og mest anerkjente filmer og et viktig eksempel på poetisk realistisk film. I 1939 ble han skilt fra sin andre kone.

Hollywood

Han fikk allerede på 1930-tallet en rekke tilbud fra Hollywood, men det var ikke før krigens utbrudd at han valgte å dra til USA. I Hollywood innledet han et forhold til den tyskfødte skuespillerinnen Marlene Dietrich som skulle vare fram til 1948.
Men filmene han spilte inn der, Månenatt (1942) og The Impostor (1944) ble ikke populære.

Hjemkomst til Frankrike

Etter krigens slutt dro Gabin tilbake til Frankrike. Hans popularitet blant kinogjengere hadde svunnet kraftig hen og i flere år opptrådte han mest på scenen. Etter hvert gjenerobret han sin posisjon som en av Frankrikes mest populære filmskuespillere, oftest i roller som middelaldrende menn med stor autoritet; filmer bl.a. Begjær, (1949), Fransk Can-Can (1955), Maigret legger en felle (1958) og Når kjærligheten dør (1971). Han arbeidet som skuespiller helt fram til han døde i 1976.
Emil Ødegaard

Landslaget

7. juni 2019 fikk han sin første U21-landskamp for Norge U21 mot Sverige.